**שירה נאור** (נולדה ב-28 באוגוסט 1993) היא שחקנית ומדבבת ישראלית.

ביוגרפיה
--------

נאור נולדה בלוס אנג'לס שבארצות הברית, להורים ישראלים-צברים ממוצא פולני וארגנטינאי. אביה טל נאור ואמה ענת (לבית חיניץ), אדריכל ואדריכלית-פנים, ששהו בארצות הברית לצורך השלמת התואר של אביה ולאחר כחצי שנה שבו לישראל והתגוררו בתל אביב. בשנת 2000, בגיל שבע, עברו לשכונת תל בנימין ברמת גן, ולאחר מכן חזרו לתל אביב. נאור למדה בתיכון עירוני א' במגמת תיאטרון, ולאחר מכן התגייסה לתיאטרון צה"ל.

קריירה
------

### דיבוב

נאור דיבבה את דמותה של דורה בסדרות "מגלים עם דורה" ו"רוץ, דייגו, רוץ!", ובסרטיה של דורה כגון "דורה ביער המכושף" ו"דורה מצילה את נסיכת הגשם". כמו כן, נאור דיבבה את גוון בסדרות "בן 10", 17 דמויות בסדרה "דובוני אכפת לי", זיזי וינקס הצעיר ב"הרפתקאות זיזי וינקס", פאן ב"דרגון בול", היילי ב"אמריקן דרגון", עוגית בסדרה "תותית", ג'יין בסרטונים של ג'וניור בערוץ ג'וניור, אמי מיזונו (סיילור מרקורי) החל מאמצע העונה הרביעית של "סיילור מון" (לאחר פרישתה של המדבבת הקודמת, אלעד סמוכה, שגם שיחקה את גוון לפניה ב"בן 10") ואליס בסרט "החלילן מהמלין".

בשנת 2011 דיבבה את צ'ן בסדרת האנימציה "סלאש", את מיסי בסדרה "ואאקוויל", את הדמויות של מינה וטינה ב"משפחת דה וינצ'י" ואת לנויה ב"בולטס ובליפ". ב-2012 דיבבה את מרגרט בסרט "הנרי הנורא", את סאנה ב"אלופי הטאי צ'י", את דמותה של צ'לסי בסדרה "גרומפף" ודמויות שונות בסדרה "סיילור מון". כמו כן, דיבבה את פריווינקל בסרט "טינקרבל וסוד הכנפיים". בקולנוע נאור דיבבה ב"חוות הקסמים", "משפחת סימפסון - הסרט", "עידן הקרח 2: נמסים מצחוק", "עידן הקרח 3", "קורליין ודלת הקסמים" ואת לונה לאבגוד בסרטי הארי פוטר.
בשנת 2014 החלה לדבב את דמותו של רוקי בסדרה "מפרץ ההרפתקאות", ששודרה בניק ג'וניור.

נאור השתתפה גם בהקלטות לשיר הפתיחה של "מגלים עם דורה", שרה את שיר הפתיחה של הסדרה "בן 10: אומניברס", ובנוסף גם ביצעה את המנון ספרינגפילד בסרט "משפחת סימפסון".

ב-2017 דיבבה את דמותה של באטגירל ב"סרט לגו באטמן" ואת דמותה של קרוז רמירז בסרט "מכוניות 3".

### משחק

שנייה משמאל, לצד תובל שפיר בסדרה "גאליס"
בילדותה התארחה בתוכנית הילדים "החדר של חני" לצד חני נחמיאס, גם השתתפה בפסטיגל מהסרטים בתור ילדת פסטיגל והופיעה בקטע שירה בסדרת הטלוויזיה "משחק מכור". בנוסף השתתפה נאור בכמה סרטי סטודנטים.

בשנת 2005 שיחקה נאור במיני סדרת הילדים "הלב של עמליה" ב-HOT.

בשנת 2011 השתתפה בשעשועון "שחקו אותה בגדול", בהנחיית אברי גלעד, בו השתתפה כבעלת סוד.

בשנת 2012 שיחקה בעונה השנייה של סדרת הנוער "אליפים", ששודרה בערוץ הילדים למנויי Yes. בתפקיד מיכל, אליפית שהתאהבה ברוני ועשתה לאילנה חיים קשים, בנוסף גם גדי מאוהב בה אך לבסוף הופכת לחברה טובה של גדי.

בשנת 2013 שיחקה בעונה השנייה והשלישית של הסדרה "גאליס", שמשודרת בערוץ הילדים למנויי HOT בתפקיד גאיה, נערה שמתחבאת בעיר האבודה גאליסיה ביחד עם אחיה וולקן (טל מוסרי).

בשנת 2014 החלה לשחק בסדרה "מועדון החנונים" ב-HOT, בתפקיד שקד, הילדה המוזרה של הכיתה ובסדרה "שבט צוצלת" ב-Yes, שם גילמה מספר דמויות. שתי הסדרות שודרו בערוץ zoom. בנוסף שיחקה בתפקיד אורח בפרק הבכורה של סדרת המתח של HOT "בתולות", שם גילמה את רותם.

בשנת 2015 הצטלמה נאור לתפקיד קטן לסדרה הקומית "ג'וני ואבירי הגליל" ב-Yes. בנוסף שיחקה בתפקיד ראשי בתור סוכנת בתוכנית "שוסטר ושוסטר", שהופקה על ידי הטלוויזיה החינוכית הישראלית. בנובמבר אותה שנה החלה לשחק בסאטירה המצליחה של HOT שבמהרה הפכה לקאלט "אנחנו במפה", לצד שלישיית מה קשור, ובקומדיה של ערוץ 10 "לה פמיליה". באותה שנה חזרה לשחק בעונה השנייה של הסדרות "מועדון החנונים" ו"שבט צוצלת".

בשנת 2016 החלה לשחק בסדרת הנוער "סוסי פרא" בערוץ zoom למנויי HOT, בתפקיד מיקה חלק מקבוצת "הפיילוט". החל מספטמבר אותה שנה החלה לשחק בסדרת הדרמה "תאג"ד" ב-Yes, שם גילמה את ליה חובשת בגדוד 33.

בשנת 2017 נאור הצטלמה לסדרת הדרמה של HOT "שבאבניקים". בדצמבר באותה שנה, חזרה לשחק סוכנת בסדרה "שוסטר ושוסטר" בכאן 11. בשנים 2017–2021 השתתפה בסדרה "צפוף" בתפקיד דניאל הבת. על תפקידה ב"צפוף" קיבלה מועמדות בתחרות פרסי הטלוויזיה לילדים ולנוער.

השתתפה בתוכנית "היהודים באים" בעונה השלישית והמשיכה גם לעונות הרביעית והחמישית כשחקנית קבועה. גילמה תפקיד קטן ב"אקדמיית החממה" בנטפליקס, שם גילמה את רייאן וודס הצעירה.

בשנת 2021 שיחקה נאור בסרט "זרים מושלמים", רימייק ישראלי לסרט האיטלקי "זרים מושלמים" משנת 2016.

נאור נכללה ברשימת פורבס 30Under30 של מגזין פורבס ישראל לשנת 2022.

בשנת 2023 שיחקה בסרטו של אבי נשר, "גן קופים".

בשנת 2024 התפרסמה סדרה בכיכובה, "ברלין בלוז".

פילמוגרפיה
----------

| שנה | סדרה | תפקיד | הערות |
| --- | --- | --- | --- |
| 2002 | פסטיגל מהסרטים | ילדת פסטיגל |  |
| 2003 | החדר של חני | ילדה | שודר בטלוויזיה החינוכית הישראלית
התארחה לפרק 1. |
| 2005 | הלב של עמליה | הללי | שודר בHOT
תפקיד משני. |
| 2011 | שחקו אותה בגדול | בעלת סוד | שודר בערוץ 2
שעשועון. |
| 2012 | אליפים | מיכל | שודר בערוץ הילדים
תפקיד אורח, עונה 2. |
| 2012–2013 | גאליס | גאיה | שודר בערוץ הילדים
תפקיד ראשי, עונות 2+3. |
| 2014 | בתולות | מטיילת | שודר בHOT3
תפקיד אורח בפרק הבכורה. |
| 2014–2015 | שבט צוצלת | עלמה לב טהור, רויתי, רומי, כתם, אמה | משודר בערוץ זום, למנויי Yes
תפקיד ראשי, למשך 2 עונות. |
| 2014–2016 | מועדון החנונים | שקד | משודר בערוץ זום, למנויי HOT
תפקיד ראשי, למשך 2 עונות. |
| 2015-2021 | שוסטר ושוסטר | שוסטר | שודר בטלוויזיה החינוכית הישראלית
תפקיד ראשי. למשך 3 עונות |
| 2015 | ג'וני ואבירי הגליל | רותם | משודר בYes
תפקיד אורח. |
| 2015–2017 | אנחנו במפה | נטע (נטשה) | משודר בHOT3
תפקיד משני. |
| 2015–2019 | לה פמיליה | מיקה גרנות | משודר בערוץ 10
תפקיד ראשי. |
| 2016–2020 | תאג"ד | ליה | משודר בYes Action |
| 2016 | סוסי פרא | מיקה | משודר בערוץ זום, למנויי HOT
תפקיד ראשי. |
| 2017 | מועדון החנונים: הסרט | שקד | סרט קולנוע |
| 2017 | שבאבניקים | שירה | משודר ב-HOT3 |
| 2017–הווה | צפוף | דניאל "הבת" חי |  |
| 2018 | אקדמיית החממה | ריאן וודס הצעירה | תפקיד אורח, משודר בנטפליקס. |
| 2019 | גיבור אמיתי | סהארה קורפוס/בתפקיד עצמה | משודר ב-(KidZ (yes |
| 2020-הווה | היהודים באים | משתנה | עונה 3-הווה (משודר בכאן 11) |
| 2023 | גן קופים | נאורה | סרט קולנוע |
| 2024 | ברלין בלוז | טליה גלוסקא | משודר ב-yes |

חיים אישיים
-----------

נאור בזוגיות עם הקומיקאי עידו קציר. מתגוררת בתל אביב.

פרסים ומועמדויות
----------------

| שנה | פרס | קטגוריה | פרויקט | מועמדות |
| --- | --- | --- | --- | --- |
| 2021 | פרסי הטלוויזיה לילדים ולנוער | השחקנית הטובה ביותר בסדרה קומית | צפוף | **מועמדות** |

קישורים חיצוניים
----------------

ויקישיתוף מדיה וקבצים בנושא **שירה נאור** בוויקישיתוף
* שירה נאור, ברשת החברתית פייסבוק
* שירה נאור, ברשת החברתית אינסטגרם
* שירה נאור, במיזם "אישים" לתיעוד היצירה הישראלית
* שירה נאור, במסד הנתונים הקולנועיים IMDb (באנגלית)
* שירה נאור, באתר "אידיבי", מאגר הידע העברי לקולנוע ישראלי ועולמי
* שירה נאור, באתר AllMovie (באנגלית)
* שירה נאור, במסד הנתונים הקולנועיים KinoPoisk (ברוסית)
* קרין ספינגולד, והילדה הזו היא אני: התיכוניסטית שמאחורי "דורה" נחשפת, באתר nrg‏, 13 בדצמבר 2009
* משה אבוטבול, צפו: שחקני "שבט צוצלת" במלחמה, באתר פרוגי, ‏9 ביולי 2014
* ליאת קציר, ‏חובשת לבבות, באתר ‏מאקו‏, 31 בינואר 2017
* אבנר שביט‏, "אם נשים מתלוננות, אומרים שקשה לעבוד איתן. כשגברים מתלוננים, קוראים להם מקצוענים": ריאיון עם שירה נאור, באתר וואלה!‏, 29 בדצמבר 2017
* אתר למנויים בלבד רז שכניק, "רצתי, אבל בטעות לכיוון המטבח ולא לשירותים, ופשוט הקאתי על כל המטבח של המטוס", באתר "ידיעות אחרונות", 21 באוגוסט 2018
* איתמר רונאל, ‏פתאום דפיקה בדלת, באתר ‏מאקו‏, 20 ביוני 2019
* איתי סגל, נאור בקצה המנהרה, באתר ynet, 3 ביולי 2020
* תומר קמרלינג, ‏חוש הומור הוא דבר שאני נאחזת בו. בלעדיו הייתי כנראה אדם מאוד דיכאוני, באתר ‏מאקו‏, 24 במרץ 2022

הערות שוליים
------------

1. ↑  שירה נאור: "כרגע אין מישהו, אבל טוב לי לבד" ריאיון לאתר פרוגי
2. ↑  Forbes 30 Under 30 2022, Forbes Israel

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 27161935319939670233
* WorldCat (עם VIAF): 27161935319939670233

 |